
Du er det dejligste menneske! Du er præcis, som du skal være!


[image: ]










KAPITEL 1 - om at være Niklas og starte i en helt ny skole


Hej. Jeg hedder Niklas. Jeg er ni år gammel.


Jeg er vild med fodbold. Det går jeg til to gange om ugen. Jeg er også vild med Lego. Og jeg elsker at samle puslespil eller lege pirater eller lave tricks på mit løbehjul.


Jeg er vild med klatrestativer og kuglebaner, især dem af køkkenrullerør. Jeg kan også godt lide at læse tegneserier. Jeg elsker, når min mor læser godnathistorie om aftenen. Jeg ville ønske, at hun gjorde det noget mere. Men hun er tit træt eller skal se noget i TV. Men når hun læser højt, så er noget af det bedste at ligge og putte sammen under dynen.


Jeg elsker, når far og jeg bygger noget sammen. Jeg ville ønske, at vi byggede flere ting. Men far kommer sent hjem om eftermiddagen, og så orker han ikke. Nogle gange siger han også, at jeg er for klodset til at være med.


Noget af det bedste er at blive inviteret i svømmehallen af min bedste ven, Daniel. Bagefter spiser vi hjemmelavede burgere hos ham. Burgere hos Daniel er min livret. Daniels forældre er altid så rare. Jeg har aldrig set dem sure eller skælde ud.


Jeg er aldrig i svømmehallen sammen med mor og far. De kan ikke lide vand. Mor og far kan vist heller ikke lide tegnefilm. Jeg må i hvert fald aldrig se tegnefilm om fredagen og spise fredagsslik, ligesom de andre fra klassen. Jeg synes, at mor og far tit er sure på mig. Det gør mig ked af det.


Men jeg har en hemmelig drøm. Jeg vil gerne være opfinder. Sådan en opfinder, der får gode ideer og bygger nye spændende ting, der løser problemer i verden. Noget, der kan fjerne forurening eller sult eller krig.


Men når jeg vil øve mig i at opfinde derhjemme, bliver mor og far sure på mig. De siger, at jeg sviner eller roder eller larmer, og jeg skal straks rydde op. Og de smider mine projekter ud, for de kan slet ikke se, at det er starten på en ny, stor opfindelse.




HOLD GODT FAST I DINE DRØMME. DRØMME ER VIGTIGE, OG DINE DRØMME ER VIGTIGE OG RIGTIGE FOR DIG.

Vi er lige flyttet til en ny by. I den nye lejlighed har jeg fået mit eget værelse. Før stod min seng i stuen bag et forhæng, som min far havde hængt op. Det var et lille, hyggeligt sted. Men det er også sejt med mit eget værelse med plads til mine egne ting.


Jeg skal starte i tredje klasse efter sommerferien. Jeg har tænkt over det med skolestart. Jeg er lidt urolig for det, for jeg er jo ny, og de andre børn har gået i skole sammen i mange år nu. De kender hinanden godt. Og kan jeg gå til fodbold her?


Jeg savner allerede Daniel. Jeg håber, at jeg finder en ven på den nye skole. Jeg kan bedst lide, når jeg har en ven at følges med. Jeg håber, at jeg kan ringe til Daniel og spørge, hvordan hans første skoledag i tredje klasse har været. Jeg har ikke set ham hele sommerferien.



[image: ]



Det er første skoledag i tredje klasse på den nye skole. Solen skinner og varmer Niklas på ryggen. Mor og far er ikke med i dag, de skal arbejde. Arbejde er vigtigt, siger de, tjene penge...


Første skoledag i et nyt skoleår er en særlig dag, for der findes kun den. Niklas ved ikke helt, hvordan han har det. Spændt? Nervøs? Niklas ved i hvert fald, at han føler sig alene, når han kigger på de andre børn, der står sammen med deres forældre.


De går ind i klassen. Læreren deler skoleskemaer ud. Der er nye fag, historie og geografi. Niklas glæder sig mest til gymnastik. Han elsker også tal, mens bogstaverne ikke altid står stille, når han prøver at få styr på dem.


Niklas kigger igen på de andre børn. Er de søde? Han kan ikke se det på dem. Han håber, at han vil finde en god ven i klassen.

På skoledag nummer to er der ingen forældre med i skole, og Niklas prøver at finde ud af det hele. Nu starter det for alvor. Han mærker uroen i maven. Det er lidt som at have ondt i maven, hvis man har spist for mange pebernødder.


Han kigger rundt på de andre børn i klassen fra sin plads ved vinduet. De fleste sidder stille, ligesom han gør. Nogle snakker sammen om, hvad de har lavet i sommerferien. Et par af drengene sidder på bordene og råber til hinanden.


Dansklæreren kommer ind i klassen, og de sidste børn finder deres pladser.


Niklas kigger på læreren, hun smiler omkring munden. Niklas kigger på hendes øjne for at se, om de også smiler. Han kan ikke helt se det.


Niklas kigger ned på første side i bogen, den ser svær ud. Mon han kan finde ud af det? Mor og far har aldrig hjulpet ham, hvis der var opgaver, der var svære for Niklas. Så fik han at vide, han skulle prøve igen, selvom han ikke vidste hvordan.


Læreren forklarer klassen, hvad opgaverne i bogen går ud på, og så skal de selv gå i gang.


Niklas er ikke helt sikker på, om han forstår, hvad han skal gøre, men han siger ikke noget. Han prøver sig lidt frem.


De skal for eksempel øve sig på at skrive rigtige sætninger med så mange ord, som de kan, der starter med bogstavet P. Niklas kan ikke finde på nogen.


Jo, postkasse!


Er der flere ord med P?


Niklas går i stå. Han tegner en krusedulle i kanten af siden. Postkasse, pokemon, putte plaster på, pølser. Hvordan bliver det til en sætning? Læreren kommer ned og kigger på, hvad Niklas laver.


"Så, Niklas, se nu at komme lidt videre med opgaverne, du er vist faldet i staver."


Niklas retter sig op og gør mine til at skrive noget mere i bogen. Læreren går videre til det næste bord. Niklas tegner kruseduller i kanten af den anden side. Endelig ringer det ud til frikvarter.


Alle børnene farer op fra deres stole og spæner ud af klassen. To og to finder pigerne hinanden og griber hinandens hænder på vej ud på græsset. Der er ni drenge i klassen, nu hvor Niklas er her, og de otte af dem er allerede ude og i gang med at spille fodbold eller klatre på klatrestativet.


Niklas løber over mod fodboldbanen. Niklas elsker at spille fodbold. Han er ved at lære at drible, mens han løber i slalom.


Han går over til hegnet og kigger på drengene. En af dem kigger på Niklas i forbifarten, han er på vej ned for at score mål. En anden dreng løber forbi ude ved hegnet, lige forbi der, hvor Niklas står.

